钦定古今图书集成/理学汇编/文学典/第085卷 > 刘昂
## 钦定古今图书集成/理学汇编/文学典/第085卷 > 刘昂

按《金史文艺传》：“昂，字之昂，兴州人。大定十九年进士。
曾高而下，七世登科。昂天资警悟，律赋自成一家。作
诗得晚唐体，尤工绝句。”李纯甫《故人外传》云：“昂早得
仕，年三十三为尚书省掾，调平凉路转运副使。时术
士有言昂官止五品，昂不信。俄以母忧去职，连蹇十
年，卜居洛阳，有终焉之志。有荐其才于章宗者，泰和”
初，自国子司业擢为左司郎中，会掌书大中，与贾铉
漏言除授事，为言者所劾，狱辞连昂，章宗震怒。一时
闻人，如史肃、李著、王宇、宗室从郁，皆遣逐之。铉寻亦
罢政，昂降上京留守判官，道卒，竟如术者之言。